text: Lægeordineret heroin har været en succes
  07 juli 2013 kl. 15.21
  I to år har stofmisbrugere i Esbjerg kunnet få udleveret heroin. Nu foreligger resultaterne af forsøget, og det viser, at misbrugerne føler, de har fået et mere værdigt liv.
  Undersøgelsen viser nemlig, at den lægeordinerede heroin-behandling hjælper. Behandlingen giver misbrugerne mere ro i hverdagen, og de behøver ikke længere begå kriminalitet for at skaffe penge til stoffer.
  Det er ikke et mål på centeret i Esbjerg at gøre brugerne stoffri, men det er alligevel sket for to. Både misbrugerne og de ansatte på centret i Esbjerg oplever en klar forandring ved de mennesker, der nu får udleveret heroin.
  Undersøgelsen viser også, at de bruger den ekstra tid, de har fået forærende på familiesamvær, fritidsaktiviteter eller sig selv. 
  Til gengæld er stofbrugerne utilfredse med, at heroinen kun kan indtages på klinikkerne. Det betyder, at de er bundne af behandlingen, og at den kommer til at stå i vejen for at føre et endnu mere normalt liv.
  